Document ID: 32013R0812

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 812/2013 ΤΗΣ ΕΠΙΤΡΟΠΉΣ της 18ης Φεβρουαρίου 2013 για τη συμπλήρωση της οδηγίας 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των θερμαντήρων νερού, των δεξαμενών αποθήκευσης ζεστού νερού και των συγκροτημάτων θερμαντήρα νερού και ηλιακής συσκευής (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξη της κατανάλωσης ενέργειας και λοιπών πόρων από τα σχετικά προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (1), και ιδίως το άρθρο 10, Εκτιμώντας τα ακόλουθα: (1) Σύμφωνα με την οδηγία 2010/30/ΕΕ η Επιτροπή οφείλει να θεσπίζει κατ’ εξουσιοδότηση πράξεις όσον αφορά την επισήμανση των προϊόντων που καταναλώνουν ενέργεια όταν αυτά παρουσιάζουν σημαντικό δυναμικό εξοικονόμησης ενέργειας και μεγάλες διαφορές ως προς τα επίπεδα επιδόσεων μολονότι έχουν ισοδύναμα λειτουργικά χαρακτηριστικά. (2) Η ενέργεια που καταναλώνουν οι θερμαντήρες νερού και οι δεξαμενές αποθήκευσης ζεστού νερού καταλαμβάνει σημαντικό μερίδιο της συνολικής ενεργειακής ζήτησης στην Ένωση, ενώ ισοδύναμης λειτουργικότητας θερμαντήρες νερού και δεξαμενές αποθήκευσης ζεστού νερού εμφανίζουν μεγάλη ανομοιογένεια ως προς την ενεργειακή απόδοση θέρμανσης νερού και τις πάγιες απώλειες. Οι δυνατότητες μείωσης της ενεργειακής τους κατανάλωσης είναι σημαντικές και περιλαμβάνουν τον συνδυασμό των θερμαντήρων νερού με τις κατάλληλες ηλιακές συσκευές. Οι θερμαντήρες νερού, οι δεξαμενές αποθήκευσης ζεστού νερού και τα συγκροτήματα θερμαντήρα νερού και ηλιακής συσκευής πρέπει, κατά συνέπεια, να υπόκεινται σε απαιτήσεις ενεργειακής επισήμανσης. (3) Οι θερμαντήρες νερού που έχουν σχεδιαστεί ειδικά για τη χρήση κυρίως καυσίμων σε αέρια ή υγρή μορφή (άνω του 50 %) από βιομάζα έχουν ιδιαίτερα τεχνικά χαρακτηριστικά που θα απαιτήσουν περαιτέρω τεχνικές, οικονομικές και περιβαλλοντικές αναλύσεις. Ανάλογα με το αποτέλεσμα των εν λόγω αναλύσεων, οι απαιτήσεις για την ενεργειακή επισήμανση πρέπει να καθοριστούν σε μεταγενέστερο στάδιο, κατά περίπτωση. (4) Πρέπει να καθοριστούν εναρμονισμένες διατάξεις για τις ετικέτες και τις τυποποιημένες πληροφορίες προϊόντων όσον αφορά την ενεργειακή απόδοση των θερμαντήρων νερού και των δεξαμενών αποθήκευσης ζεστού νερού, ώστε να παροτρύνονται οι κατασκευαστές να βελτιώσουν την ενεργειακή απόδοση των εν λόγω προϊόντων, να ενθαρρυνθούν οι τελικοί χρήστες να αγοράζουν ενεργειακά αποδοτικά προϊόντα και να υποστηριχτεί η λειτουργία της εσωτερικής αγοράς. (5) Όσον αφορά την σημαντική εξοικονόμηση ενέργειας και κόστους για κάθε τύπο θερμαντήρα νερού και δεξαμενής αποθήκευσης ζεστού νερού, με τον παρόντα κανονισμό πρέπει να καθιερωθεί νέα ενιαία κλίμακα επισήμανσης από A έως G για τους συμβατικούς θερμαντήρες νερού, τους ηλιακούς θερμαντήρες νερού, τους θερμαντήρες νερού με αντλία θερμότητας και τις δεξαμενές αποθήκευσης ζεστού νερού. Μετά την παρέλευση διετίας πρέπει να προστεθεί στις τάξεις ενεργειακής απόδοσης δυναμική τάξη A+, ώστε να επιταχυνθεί η διείσδυση στην αγορά των πιο αποδοτικών θερμαντήρων νερού και δεξαμενών αποθήκευσης ζεστού νερού. (6) Ο παρών κανονισμός πρέπει να εξασφαλίζει ότι οι καταναλωτές λαμβάνουν ακριβέστερες συγκριτικές πληροφορίες σχετικά με τις επιδόσεις των ηλιακών θερμαντήρων νερού και των θερμαντήρων νερού με αντλία θερμότητας σε τρεις ευρωπαϊκές κλιματικές ζώνες. (7) Η στάθμη ηχητικής ισχύος θερμαντήρα νερού μπορεί να αποτελεί σημαντικό στοιχείο για τους τελικούς χρήστες. Στις ετικέτες για τους θερμαντήρες νερού πρέπει να συμπεριλαμβάνονται πληροφορίες για τη στάθμη ηχητικής ισχύος. (8) Το συνδυασμένο αποτέλεσμα του παρόντος κανονισμού και του κανονισμού (ΕΕ) αριθ. 814/2013 της Επιτροπής, της 2ας Αυγούστου 2013, για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού των θερμαντήρων νερού και των δεξαμενών αποθήκευσης ζεστού νερού (2) αναμένεται να έχει ως αποτέλεσμα εκτιμώμενη ετήσια εξοικονόμηση ενέργειας περίπου 450 PJ (περίπου 45 Mtoe/εκατομμύρια ΤΙΠ) μέχρι το 2020, που αντιστοιχούν σε περίπου 26 εκατομμύρια τόνους εκπομπών CO2, σε σύγκριση με την κατάσταση εάν δεν ληφθεί κανένα μέτρο. (9) Οι πληροφορίες που παρέχονται στην ετικέτα πρέπει να προκύπτουν με αξιόπιστες, επακριβείς και αναπαραγώγιμες διαδικασίες μέτρησης και υπολογισμού, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων και υπολογισμού, συμπεριλαμβανομένων, όταν υπάρχουν, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης, όπως αναφέρονται στην οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας της πληροφορίας (3), με σκοπό τη θέσπιση απαιτήσεων οικολογικού σχεδιασμού. (10) Με τον παρόντα κανονισμό πρέπει να προσδιοριστεί ενιαίο σχέδιο και περιεχόμενο για τις ετικέτες των θερμαντήρων νερού και των δεξαμενών αποθήκευσης ζεστού νερού. (11) Επιπλέον, με τον παρόντα κανονισμό πρέπει να προσδιοριστούν οι απαιτήσεις για το δελτίο προϊόντος και την τεχνική τεκμηρίωση των θερμαντήρων νερού και των δεξαμενών αποθήκευσης ζεστού νερού. (12) Επιπροσθέτως, με τον παρόντα κανονισμό πρέπει να προσδιοριστούν απαιτήσεις για τις πληροφορίες που πρέπει να παρέχονται για κάθε μορφή πώλησης εξ αποστάσεως θερμαντήρων νερού και δεξαμενών αποθήκευσης ζεστού νερού και σε κάθε διαφήμιση και τεχνικό υλικό προώθησης των εν λόγω προϊόντων. (13) Επιπλέον των ετικετών και των δελτίων προϊόντων για θερμαντήρες νερού και δεξαμενές αποθήκευσης ζεστού νερού που καθορίζονται στον παρόντα κανονισμό, με την ετικέτα συγκροτήματος και το δελτίο βάσει δελτίων προϊόντων που εκδίδουν οι προμηθευτές πρέπει να εξασφαλίζεται ότι ο τελικός χρήστης έχει εύκολη πρόσβαση στις πληροφορίες σχετικά με τις ενεργειακές επιδόσεις θερμαντήρων νερού που συνδυάζονται με ηλιακές συσκευές. Τα εν λόγω συγκροτήματα είναι δυνατόν να καταταχθούν στην ανώτατη τάξη απόδοσης A+++. (14) Είναι σκόπιμο να προβλεφθεί επανεξέταση των διατάξεων του παρόντος κανονισμού κατά την οποία να ληφθεί υπόψη η τεχνολογική πρόοδος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Με τον παρόντα κανονισμό θεσπίζονται απαιτήσεις για την ενεργειακή επισήμανση και την παροχή συμπληρωματικών πληροφοριών προϊόντος για θερμαντήρες νερού ονομαστικής θερμικής ισχύος ≤ 70 kW, για δεξαμενές αποθήκευσης ζεστού νερού χωρητικότητας αποθήκευσης ≤ 500 λίτρων και για συγκροτήματα θερμαντήρα νερού ονομαστικής θερμικής ισχύος ≤ 70 kW και ηλιακής συσκευής. 2. Ο παρών κανονισμός δεν εφαρμόζεται σε: α) θερμαντήρες νερού ειδικά σχεδιασμένους για να χρησιμοποιούν κυρίως καύσιμα σε αέρια ή υγρή μορφή που παράγονται κυρίως από βιομάζα· β) θερμαντήρες νερού που χρησιμοποιούν στερεά καύσιμα· γ) θερμαντήρες νερού που εμπίπτουν στο πεδίο εφαρμογής της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου (4)· δ) θερμαντήρες συνδυασμένης λειτουργίας όπως ορίζονται στο άρθρο 2 του κατ’ εξουσιοδότηση κανονισμού (ΕΕ) αριθ. 811/2013 της Επιτροπής (5)· ε) θερμαντήρες νερού οι οποίοι δεν πληρούν τουλάχιστον το προφίλ φορτίου με τη μικρότερη ενέργεια αναφοράς, που καθορίζεται στο παράρτημα VII πίνακας 3· στ) θερμαντήρες νερού που έχουν σχεδιαστεί αποκλειστικώς για την παρασκευή ζεστών ποτών και/ή τροφίμων. Άρθρο 2 Ορισμοί Επιπροσθέτως προς τους ορισμούς του άρθρου 2 της οδηγίας 2010/30/ΕΕ, ισχύουν οι ακόλουθοι ορισμοί για τους σκοπούς του παρόντος κανονισμού: 1) «θερμαντήρας νερού»: διάταξη η οποία 2) «μονάδα παραγωγής θερμότητας»: μέρος θερμαντήρα νερού που παράγει θερμότητα χρησιμοποιώντας μία ή περισσότερες από τις ακόλουθες διεργασίες: 3) «ονομαστική θερμική ισχύς»: η δηλωμένη θερμική ισχύς του θερμαντήρα νερού όταν θερμαίνει νερό σε πρότυπες συνθήκες διαβάθμισης, εκφρασμένη σε kW· 4) «χωρητικότητα αποθήκευσης» (V): η ονομαστική χωρητικότητα δεξαμενής αποθήκευσης ζεστού νερού, εκφρασμένη σε λίτρα· 5) «πρότυπες συνθήκες διαβάθμισης»: οι συνθήκες λειτουργίας των θερμαντήρων νερού, για τον καθορισμό της ονομαστικής θερμικής ισχύος, της ενεργειακής απόδοσης θέρμανσης νερού και της στάθμης ηχητικής ισχύος, καθώς και οι συνθήκες λειτουργίας των δεξαμενών αποθήκευσης ζεστού νερού για τον καθορισμό των παγίων απωλειών· 6) «βιομάζα»: το βιοαποικοδομήσιμο κλάσμα προϊόντων, αποβλήτων και καταλοίπων βιολογικής προέλευσης από τη γεωργία (συμπεριλαμβανομένων φυτικών και ζωικών ουσιών), τη δασοκομία και τους συναφείς κλάδους, συμπεριλαμβανομένης της αλιείας και της υδατοκαλλιέργειας, καθώς και το βιοαποικοδομήσιμο κλάσμα των βιομηχανικών και αστικών αποβλήτων· 7) «καύσιμη βιομάζα»: αέριο ή υγρό καύσιμο παραγόμενο από βιομάζα· 8) «ορυκτό καύσιμο»: αέριο ή υγρό καύσιμο ορυκτής προέλευσης· 9) «δεξαμενή αποθήκευσης ζεστού νερού»: δοχείο για την αποθήκευση ζεστού νερού χρήσης και/ή θέρμανσης χώρου, συμπεριλαμβανομένων τυχόν πρόσθετων, το οποίο δεν είναι εξοπλισμένο με μονάδα παραγωγής θερμότητας, εκτός ενδεχομένως από έναν ή περισσότερους εφεδρικούς θερμαντήρες εμβάπτισης· 10) «εφεδρικός θερμαντήρας εμβάπτισης»: θερμαντήρας ηλεκτρικής αντίστασης μέσω φαινομένου Joule, ο οποίος αποτελεί μέρος δεξαμενής αποθήκευσης ζεστού νερού και παράγει θερμότητα μόνο όταν η εξωτερική πηγή θερμότητας έχει διακοπεί (επίσης κατά τις περιόδους συντήρησης) ή τεθεί εκτός λειτουργίας, ή ο οποίος αποτελεί μέρος ηλιακής δεξαμενής αποθήκευσης ζεστού νερού και παρέχει θερμότητα όταν η ηλιακή πηγή θερμότητας δεν επαρκεί για να ικανοποιήσει τα απαιτούμενα επίπεδα άνεσης· 11) «ηλιακή συσκευή»: σύστημα αποκλειστικά ηλιακής ενέργειας, ηλιακός συλλέκτης, ηλιακή δεξαμενή αποθήκευσης ζεστού νερού ή αντλία στο κύκλωμα του συλλέκτη, που διατίθενται στην αγορά αυτοτελή· 12) «σύστημα αποκλειστικά ηλιακής ενέργειας»: διάταξη με έναν ή περισσότερους ηλιακούς συλλέκτες και ηλιακές δεξαμενές αποθήκευσης ζεστού νερού και ενδεχομένως με αντλίες στο κύκλωμα του συλλέκτη και άλλα εξαρτήματα, η οποία διατίθεται στην αγορά ως ενιαία μονάδα και δεν είναι εξοπλισμένη με μονάδα παραγωγής θερμότητας, εκτός ενδεχομένως με έναν ή περισσότερους εφεδρικούς θερμαντήρες εμβάπτισης· 13) «συγκρότημα θερμαντήρα νερού και ηλιακής συσκευής»: συγκρότημα προσφερόμενο στον τελικό χρήστη που περιλαμβάνει έναν ή περισσότερους θερμαντήρες νερού και μία ή περισσότερες ηλιακές συσκευές· 14) «ενεργειακή απόδοση θέρμανσης νερού» (ηwh ): ο λόγος της ωφέλιμης ενέργειας την οποία παρέχει θερμαντήρας νερού ή συγκρότημα θερμαντήρα νερού και ηλιακής συσκευής, προς την ενέργεια που απαιτείται για την παραγωγή της, εκφρασμένος σε ποσοστό επί τοις εκατό (%)· 15) «στάθμη ηχητικής ισχύος (LWA): η στάθμη ηχητικής ισχύος στάθμισης Α του εσωτερικού και/ή του εξωτερικού χώρου, εκφρασμένη σε dB· 16) «πάγιες απώλειες» (S): η θερμαντική ισχύς που διαχέεται από δεξαμενή αποθήκευσης ζεστού νερού σε συγκεκριμένες θερμοκρασίες του νερού και του περιβάλλοντος, εκφρασμένη σε W· 17) «θερμαντήρας νερού με αντλία θερμότητας»: θερμαντήρας νερού ο οποίος για την παραγωγή θερμότητας αξιοποιεί τη θερμότητα του περιβάλλοντος από πηγή στον αέρα, το νερό ή το έδαφος και/ή απορριπτόμενη θερμότητα. Πρόσθετοι ορισμοί για τους σκοπούς των παραρτημάτων II έως IX παρατίθενται στο παράρτημα I. Άρθρο 3 Ευθύνες των προμηθευτών και χρονοδιάγραμμα 1. Από τις 26 Σεπτεμβρίου 2015 οι προμηθευτές που διαθέτουν στην αγορά και/ή θέτουν σε λειτουργία θερμαντήρες νερού, συμπεριλαμβανομένων εκείνων που είναι ενσωματωμένοι σε συγκροτήματα θερμαντήρα νερού και ηλιακής συσκευής, εξασφαλίζουν ότι: α) κάθε θερμαντήρας νερού ο οποίος συμμορφώνεται με τις τάξεις ενεργειακής απόδοσης θέρμανσης νερού που ορίζονται στο σημείο 1 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 1.1 του παραρτήματος ΙΙΙ, ειδικότερα δε: για τους θερμαντήρες νερού με αντλία θερμότητας, η τυπωμένη ετικέτα παρέχεται τουλάχιστον πάνω στη συσκευασία της μονάδας παραγωγής θερμότητας· για τους θερμαντήρες νερού που προορίζονται για χρήση σε συγκροτήματα θερμαντήρα νερού και ηλιακής συσκευής, παρέχεται για κάθε θερμαντήρα νερού μια δεύτερη ετικέτα με τη μορφή και τις πληροφορίες που καθορίζονται στο σημείο 3 του παραρτήματος ΙΙΙ· β) κάθε θερμαντήρας νερού συνοδεύεται από δελτίο προϊόντος όπως ορίζεται στο σημείο 1 του παραρτήματος IV, ειδικότερα δε: για τους θερμαντήρες νερού με αντλία θερμότητας το δελτίο προϊόντος παρέχεται τουλάχιστον για τη μονάδα παραγωγής θερμότητας· για τους θερμαντήρες νερού που προορίζονται για χρήση σε συγκροτήματα θερμαντήρα νερού και ηλιακής συσκευής παρέχεται δεύτερο δελτίο όπως ορίζεται στο σημείο 4 του παραρτήματος IV· γ) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 1 του παραρτήματος V· δ) κάθε διαφήμιση που αφορά συγκεκριμένο μοντέλο θερμαντήρα χώρου και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· ε) κάθε τεχνικό υλικό προώθησης που αφορά συγκεκριμένο μοντέλο θερμαντήρα νερού και περιγράφει συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες. Από τις 26 Σεπτεμβρίου 2017 κάθε θερμαντήρας νερού που συμμορφώνεται με τις τάξεις ενεργειακής απόδοσης της θέρμανσης νερού που ορίζονται στο σημείο 1 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 1.2 του παραρτήματος ΙΙΙ, ειδικότερα δε: για τους θερμαντήρες νερού με αντλία θερμότητας, η τυπωμένη ετικέτα παρέχεται τουλάχιστον πάνω στη συσκευασία της μονάδας παραγωγής θερμότητας. 2. Από τις 26 Σεπτεμβρίου 2015 οι προμηθευτές που διαθέτουν στην αγορά και/ή θέτουν σε λειτουργία δεξαμενές αποθήκευσης ζεστού νερού εξασφαλίζουν ότι: α) κάθε δεξαμενή αποθήκευσης ζεστού νερού που συμμορφώνεται με τις τάξεις ενεργειακής απόδοσης που ορίζονται στο σημείο 2 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 2.1 του παραρτήματος ΙΙΙ· β) παρέχεται δελτίο προϊόντος όπως ορίζεται στο σημείο 2 του παραρτήματος IV· γ) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 2 του παραρτήματος V· δ) κάθε διαφήμιση η οποία αφορά συγκεκριμένο μοντέλο δεξαμενής αποθήκευσης ζεστού νερού και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης του εν λόγω μοντέλου· ε) κάθε τεχνικό υλικό προώθησης που αφορά συγκεκριμένο μοντέλο δεξαμενής αποθήκευσης ζεστού νερού και περιγράφει συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης του εν λόγω μοντέλου· Από τις 26 Σεπτεμβρίου 2017 κάθε δεξαμενή αποθήκευσης ζεστού νερού που συμμορφώνεται με τις τάξεις ενεργειακής απόδοσης της θέρμανσης νερού που ορίζονται στο σημείο 2 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 2.2 του παραρτήματος ΙΙΙ. 3. Από τις 26 Σεπτεμβρίου 2015 οι προμηθευτές που διαθέτουν στην αγορά και/ή θέτουν σε λειτουργία ηλιακές συσκευές εξασφαλίζουν ότι: α) παρέχεται δελτίο προϊόντος, όπως ορίζεται στο σημείο 3 του παραρτήματος IV· β) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 3 του παραρτήματος V. 4. Από τις 26 Σεπτεμβρίου 2015 οι προμηθευτές που διαθέτουν στην αγορά και/ή θέτουν σε λειτουργία συγκροτήματα θερμαντήρα χώρου και ηλιακής συσκευής εξασφαλίζουν ότι: α) κάθε συγκρότημα θερμαντήρα χώρου και ηλιακής συσκευής που συμμορφώνεται με τις τάξεις ενεργειακής απόδοσης που ορίζονται στο σημείο 1 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 3 του παραρτήματος ΙΙΙ· β) κάθε συγκρότημα θερμαντήρα χώρου και ηλιακής συσκευής συνοδεύεται από δελτίο προϊόντος όπως ορίζεται στο σημείο 4 του παραρτήματος IV· γ) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 4 του παραρτήματος V· δ) κάθε διαφήμιση που αφορά συγκεκριμένο μοντέλο συγκροτήματος θερμαντήρα χώρου και ηλιακής συσκευής και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· ε) κάθε τεχνικό υλικό προώθησης που αφορά συγκεκριμένο μοντέλο συγκροτήματος θερμαντήρα χώρου και ηλιακής συσκευής και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες. Άρθρο 4 Ευθύνες των εμπόρων 1. Οι έμποροι θερμαντήρων νερού εξασφαλίζουν ότι: α) στο σημείο πώλησης, κάθε θερμαντήρας νερού φέρει την ετικέτα, που παρέχεται από τους προμηθευτές κατά το άρθρο 3 παράγραφος 1 και ορίζεται στο σημείο 1 του παραρτήματος ΙΙΙ, εξωτερικά στην εμπρόσθια πλευρά της συσκευής, έτσι ώστε να είναι εύκολα ορατή· β) οι προσφερόμενοι προς πώληση, μίσθωση ή αγορά με δόσεις θερμαντήρες νερού, στις περιπτώσεις που δεν μπορεί να αναμένεται ότι ο τελικός χρήστης θα δει τον θερμαντήρα νερού εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το σημείο 1 του παραρτήματος VI· γ) κάθε διαφήμιση που αφορά συγκεκριμένο μοντέλο θερμαντήρα νερού και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· δ) κάθε τεχνικό υλικό προώθησης που αφορά συγκεκριμένο μοντέλο θερμαντήρα νερού και περιγράφει συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες. 2. Οι έμποροι δεξαμενών αποθήκευσης ζεστού νερού εξασφαλίζουν ότι: α) στο σημείο πώλησης, κάθε δεξαμενή αποθήκευσης ζεστού νερού φέρει την ετικέτα, που παρέχεται από τους προμηθευτές κατά το άρθρο 3 παράγραφος 2 και ορίζεται στο σημείο 2 του παραρτήματος ΙΙΙ, εξωτερικά στην εμπρόσθια πλευρά της συσκευής, έτσι ώστε να είναι εύκολα ορατή· β) οι προσφερόμενες προς πώληση, μίσθωση ή αγορά με δόσεις δεξαμενές αποθήκευσης ζεστού νερού, στις περιπτώσεις που δεν μπορεί να αναμένεται ότι ο τελικός χρήστης θα δει τον θερμαντήρα χώρου εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το σημείο 2 του παραρτήματος VI· γ) κάθε διαφήμιση η οποία αφορά συγκεκριμένο μοντέλο δεξαμενής αποθήκευσης ζεστού νερού και περιέχει πληροφορίες που σχετίζονται με την ενέργεια ή την τιμή περιλαμβάνει μνεία της τάξης ενεργειακής απόδοσης του εν λόγω μοντέλου· δ) κάθε τεχνικό υλικό προώθησης που αφορά συγκεκριμένο μοντέλο δεξαμενής αποθήκευσης ζεστού νερού και περιγράφει συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης του εν λόγω μοντέλου. 3. Οι έμποροι συγκροτημάτων θερμαντήρα νερού και ηλιακής συσκευής εξασφαλίζουν, βάσει της ετικέτας και των δελτίων που παρέχουν οι προμηθευτές σύμφωνα με το άρθρο 3 παράγραφοι 1, 3 και 4, ότι: α) κάθε προσφορά για συγκεκριμένο συγκρότημα περιλαμβάνει την ενεργειακή απόδοση θέρμανσης νερού και την τάξη ενεργειακής απόδοσης θέρμανσης νερού του συγκροτήματος υπό μέσες, ψυχρότερες ή θερμότερες κλιματικές συνθήκες, ανάλογα με την περίπτωση· προς τον σκοπό αυτό, μαζί με το συγκρότημα, αναρτούν την ετικέτα που καθορίζεται στο σημείο 3 του παραρτήματος ΙΙΙ και παρέχουν το δελτίο που καθορίζεται στο σημείο 4 του παραρτήματος IV, δεόντως συμπληρωμένο σύμφωνα με τα χαρακτηριστικά του υπόψη συγκροτήματος· β) τα προσφερόμενα προς πώληση, μίσθωση ή αγορά με δόσεις συγκροτήματα θερμαντήρα νερού και ηλιακής συσκευής, στις περιπτώσεις που δεν μπορεί να αναμένεται ότι ο τελικός χρήστης θα δει το συγκρότημα νερού και ηλιακής συσκευής εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το σημείο 3 του παραρτήματος VI· γ) κάθε διαφήμιση που αφορά συγκεκριμένο μοντέλο συγκροτήματος θερμαντήρα νερού και ηλιακής συσκευής και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· δ) κάθε τεχνικό υλικό προώθησης που αφορά συγκεκριμένο μοντέλο συγκροτήματος θερμαντήρα νερού και ηλιακής συσκευής και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες. Άρθρο 5 Μέθοδοι μέτρησης και υπολογισμών Οι πληροφορίες που πρέπει να παρέχονται κατά τα άρθρα 3 και 4 προκύπτουν από αξιόπιστες, ακριβείς και αναπαραγώγιμες μεθόδους μέτρησης και υπολογισμού, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων και υπολογισμού, όπως ορίζεται στα παραρτήματα VII και VIII. Άρθρο 6 Διαδικασία επαλήθευσης για την επιτήρηση της αγοράς Κατά την αξιολόγηση της συμμόρφωσης των δηλωμένων τιμών για την τάξη ενεργειακής απόδοσης θέρμανσης νερού, την ενεργειακή απόδοση της θέρμανσης νερού, την ετήσια κατανάλωση ενέργειας και τη στάθμη ηχητικής ισχύος των θερμαντήρων νερού και της δηλωμένης τάξης ενεργειακής απόδοσης και των πάγιων απωλειών των δεξαμενών αποθήκευσης ζεστού νερού τα κράτη μέλη εφαρμόζουν την διαδικασία που καθορίζεται στο παράρτημα IX. Άρθρο 7 Επανεξέταση Το αργότερο πέντε έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη τη συντελεσθείσα τεχνολογική πρόοδο. Κατά την επανεξέταση αξιολογούνται ιδίως τυχόν σημαντικές αλλαγές στα μερίδια της αγοράς των διάφορων τύπων συσκευών και η καταλληλότητα των δελτίων και των ετικετών για τα συγκροτήματα που καθορίζονται στο σημείο 3 του παραρτήματος ΙΙΙ και στο σημείο 4 του παραρτήματος IV. Άρθρο 8 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Φεβρουαρίου 2013.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 138
87
2498
3641
3783
1401

EuroVoc IDs (Expanded): 138
87
2498
3641
3783
1401

Dataset Source: meu

Split: test